EELNÕU

**TÕRVA VALLAVOLIKOGU**

**M Ä Ä R U S**

Tõrva

16.jaanuar 2018 **nr ……..**

**Tõrva valla noortevolikogu põhimäärus**

Määrus kehtestatakse kohaliku omavalitsuse korralduse seaduse § 6 lõike 1 ning noorsootöö seaduse § 8 lõike 4 ja § 9 alusel.

**§ 1. Üldosa**

(1) Käesoleva põhimäärusega sätestatakse Tõrva valla noortevolikogu (edaspidi *noortevolikogu*) valimise ja toetamise kord ning tegevuse alused.

(2) Noortevolikogu on valla noorte esinduskogu.

(3) Noortevolikogu tegevus rajaneb demokraatia põhimõttel, liikmete omaalgatusel ja ühistegevusel.

(4) Noortevolikogu lähtub oma töös Eesti Vabariigi seadustest, Tõrva Vallavolikogu ja -valitsuse õigusaktidest ning käesolevast põhimäärusest.

(5) Käesolevas määruses käsitletakse noorena 7-26 aastast isikut, kes elab rahvastikuregistri andmete alusel Tõrva vallas.

(6) Noortevolikogu on 19. oktoobril 2010 loodud Tõrva linna noortevolikogu õigusjärglane.

**§ 2. Tegevusvaldkonnad ja eesmärgid**

(1) Noortevolikogu tegevuse eesmärgiks on noorte huvide kaitsmine ja noorte esindamine vallas, noorte kaasamine otsustusprotsessidesse, viia läbi üle vallalisi noorteüritusi ja omaalgatuslike projekte.

(2) Noortevolikogu tegeleb Tõrva valla noorte seisukohtade väljaselgitamisega valla elu suhtes ning nende seisukohtade esitamisega noorsootöötajatele, vallavolikogule või vallavalitsusele.

(3) Noortevolikogule suunavad volikogu kompetentsi kuuluvaid küsimusi läbivaatamiseks noorsootöötaja, vallavolikogu, vallavalitsus, vallavolikogu esimees. Ettepanekuid päevakorra osas võivad teha ka vähemalt kaks Tõrva valla noort.

(4) Noortevolikogu vaatab läbi tema liikmete poolt tõstatatud või talle läbivaatamiseks suunatud valla elu puudutavaid küsimusi ning esitab noorsootöötajatele, vallavolikogule või -valitsusele omapoolsed ettepanekud.

**§ 3. Valimiskord**

(1) Noortevolikogusse kandideerimise õigus on rahvastikuregistri andmete alusel Tõrva valla territooriumil elavatel noortel vanuses 14 - 26 aastat. Kandidaadil on õigus kandideerida kas üksikkandidaadina või valimispundis.

(2) Hääletamisõigus on rahvastikuregistri andmete alusel Tõrva valla territooriumil elavatel noortel vanuses 12 – 26 eluaastat.

(3) Valimised toimuvad enne kahe aasta möödumist eelmise noortevolikogu koosseisu valimisest. Valimised kuulutab välja noortevolikogu oma otsusega.

(4) Valimiste läbiviimiseks moodustab noortevolikogu valimiskomisjoni ja määrab selle esimehe, kelle ülesandeks on läbi viia noortevolikogu valimised. Täpsemad ülesanded ja valimistoimingud kehtestab noortevolikogu.

(5) Valimiste läbiviimiseks moodustatakse valimisjaoskonnad noortevolikogu otsusega.

(6) Noortevolikogu liikmete arvu kehtestab noortevolikogu oma otsusega järgmisele koosseisule, mis ei või olla väiksem kui 11 liiget ja mitte rohkem kui 21 liiget.

**§ 4. Valimispunt**

(1) Valimispunt on kandideerimisõiguslike noorte moodustatud valimisnimekiri, milles kandideerib vähemalt 2 kandidaati.

(2) Valimispundi registreerimiseks tuleb esitada valimiskomisjoni poolt kinnitatud avaldusvorm valimiskomisjoni poolt määratud tähtajaks valimiskomisjonile.

(3) Valimispundi nimi ei või olla ebaesteetiline ega eksitav. Eelmistel valimistel kandideerinud valimispundi nime võib kasutada ainult juhul, kui üle poolte eelmise valimispundis kandideerijatest kandideerib ka uues valimispundis.

**§ 5. Valimistulemuste kindlakstegemine**

(1) Noortevolikogu liikmete mandaadid jaotatakse valimisnimekirjade ja üksikkandidaatide vahel, kes kogusid vähemalt 3% häältest.

(2) Valimispuntides kandideerivad kandidaadid reastatakse vastavalt saadud häälte arvule. Võrdsete häälte korral paigutatakse nimekirjas ettepoole kandidaat, kes paiknes nimekirjas tagapool.

(3) Mandaadid jaotatakse d’Hondti jagajate meetodil jagajate jadadega 1, 2, 3, 4 jne, mille tulemusel saadakse võrdlusarv. Kui kahe või enama üksikkandidaadi või valimispundi võrdlusarv on sama, on eespool valimisnimekirjas tagapool olnud üksikkandidaat või valimispunt.

(4) Pärast võrdlusarvude jagamist kandidaatidele, reastatakse kandidaadid suurima võrdlusarvu põhjal ümber. Valituks osutuvad suurima võrdlusarvuga kandidaadid vastavalt mandaatide arvule.

(5) Valimiskomisjon registreerib valituks osutunud kandidaadid ning kinnitab asendusliikmete nimekirja. Valimispuntide asendusliikmed on valimispundis vastavalt häälte arvule valituks mitte osutunud liikmed. Üksikkandidaatide asendusliikmed on võrdlusarvu põhjal järgmised valituks mitte osutunud liikmed.

**§ 6. Noortevolikogu õigused ja kohustused**

(1) Oma eesmärkide saavutamiseks on noortevolikogul õigus:

1) osaleda vallaelu korraldamisel;

2) esitada vallavolikogule ja -valitsusele kindlaksmääratud korras omapoolseid arvamusi ja soovitusi;

3) kaitsta valla noorte huve.

(2) Noortevolikogu otsused on vallavolikogu ja -valitsuse jaoks soovitusliku iseloomuga.

(3) Noortevolikogul on õigus oma eesmärkide realiseerimiseks kaasata oma tegevusse spetsialiste, korraldada küsitlusi ja tellida ekspertiise selleks eraldatud vahendite alusel.

(4) Noortevolikogul on õigus nõuda nende pädevusse kuuluvate küsimuste suunamist arutamiseks enne küsimuste läbivaatamist vallavolikogus ja -valitsuses.

(5) Noortevolikogul on õigus vallavolikogu ja -valitsuse ees vaidlustada vallavolikogu ja – valitsuse õigusakte juhul, kui nendes ei ole arvestatud nende seisukohtadega.

(6) Noortevolikogul on õigus saada igakülgset informatsiooni vallavolikogu ja -valitsuse eelnõude kohta vallavolikogu ja -valitsuse liikmetelt.

(7) Noortevolikogul on õigus algatada ülevallalisi noorteüritusi.

(8) Noortevolikogul on õigus algatada heategevuslikke üritusi, millest saadavad tulud lähevad noorte olukorra parandamiseks vallas.

(9) Oma eesmärkide saavutamiseks on noortevolikogul kohustus arvestada valla noorte soovide ja ettepanekutega.

**§ 7. Noortevolikogu liige**

(1) Noortevolikogu liige (edaspidi *liige*) on isik, kes on valitud noortevolikogu valimistel noorte esindajaks noortevolikogus.

(2) Liikme volitused algavad peale valimiskomisjoni vastavat otsust.

(3) Noortevolikogu asendusliige (edaspidi *asendusliige*) on isik, kes ei osutunud noortevolikogu valimistel valituks.

(4) Asendusliige asub liikme asemele valimiskomisjoni sätestatud järjekorra alusel vastavalt häälte arvule, kui liikme volitused on peatunud või lõppenud. Asendusliikme volitused algavad peale valimiskomisjoni otsust.

(5) Liikme volituste taastumisel lõpevad viimasena asendama asunud volitused liikmena peale valimiskomisjoni otsust.

(6) Liikme volitused lõpevad:

1) peale uue noortevolikogu koosseisu liikmete ametisse asumist;

2) tema vabatahtlikul tagasiastumisel kirjaliku avalduse alusel.

(7) Liikme volitused peatuvad:

1) kolmelt järjestikuselt istungilt puudumise tõttu;

2) tema vabatahtlikul volituste peatumisel kirjaliku avalduse alusel, kuid mitte lühemaks perioodiks kui 30 päeva;

3) kaitseväeteenistuses osalemisel;

4) Tõrva Vallavolikogu või -valitsuse liikmeks oleku ajal.

**§ 8. Töökorraldus**

(1) Noortevolikogu töövormiks on koosolekud, mis toimuvad vastavalt vajadusele, kuid mitte harvem kui kord kvartalis.

(2) Erakorraline koosolek kutsutakse kokku esimehe ettepanekul või kui seda soovib 2/3 noortevolikogu liikmetest.

(3) Noortevolikogu koosolekud protokollitakse.

(4) Noortevolikogu registreerib oma dokumendid valla dokumendiregistris.

(5) Noortevolikogu koosolek on otsustusvõimeline, kui sellest võtab osa üle poole koosseisust.

(6) Noortevolikogu võtab vastu otsuseid ning esitab ettepanekuid lihthäälteenamusega.

(7) Noortevolikogu koosolekul võib osaleda külalisi, eksperte ja ametnikke vastavalt arutusel oleva küsimuse sisule.

(8) Noortevolikogu tegevust juhib noortevolikogu esimees. Noortevolikogu esimees:

1) juhib koosolekuid ja valmistab ette koosoleku päevakorra;

2) koordineerib noortevolikogu tööd;

3) kannab ette noortevolikogu otsused ja eelnõud Tõrva Vallavolikogus, kui noortevolikogu ei ole otsustanud teisiti.

(9) Noortevolikogu aseesimees täidab noortevolikogu esimehe kirjalikul delegeerimisel ajutiselt noortevolikogu esimehe ülesandeid.

(10) Esimehe ja aseesimehe ennetähtaegne vabastamine toimub, kui:

1) esimees või aseesimees ei ole võimeline noortevolikogu tööd juhtima oma vähese aktiivsuse, tervisliku seisundi või muu olulise põhjuse tõttu;

2) esimehe või aseesimehe tegevus ei vasta noortevolikogu põhimäärusele, rikub või ei arvesta noortevolikogu volitusi või ei täida kohaliku omavalitsusega sõlmitud kokkuleppeid;

3) esimehe või aseesimehe tegevus kahjustab noortevolikogu mainet.

(11) Esimehe ja aseesimehe ennetähtaegne vabastamine:

1) ennetähtaegseks vabastamiseks esitatakse vähemalt 1/3 liikme poolt allkirjastatud ja vabastamist põhjendav avaldus;

2) avaldus võetakse järgmise koosoleku päevakorda esimese päevakorrapunktina. Koosolek peab toimuma 30 päeva jooksul alates avalduse esitamisest;

3) isikul, kellele vastu on avaldus esitatud, on õigus kuni viie minutilisele sõnavõtule;

4) vajalik on koosseisu poolthäälteenamus;

5) ennetähtaegse vabastamise õnnestumise korral valitakse samal koosolekul tagandatud isiku asemele uus;

6) ebaõnnestunud vabastamise korral ei tohi uut avaldust samale isikule esitada 3 kuu jooksul.

(12) Noortevolikogul on õigus oma töö paremaks korraldamiseks määrata ametisse muid vabatahtlikke.

(13) Täpsema töökorralduse reguleerimiseks kehtestab noortevolikogu kodukorra lähtudes käesolevast määrusest.

**§ 9. Tegevuse lõpetamine**

(1) Noortevolikogu tegevuse lõpetamine toimub Tõrva Vallavolikogu otsusel.

(2) Noortevolikogu ennetähtaegse tegevuse lõpetamise ettepaneku koos vastava põhjendusega võib teha Tõrva Vallavolikogu, noortevolikogu esimees või 1/3 noortevolikogu liikmetest.

**§ 10. Rakendussätted**

(1) Tõrva Linnavolikogu 20.03.2012 määrus nr 14 „Tõrva linna noortevolikogu põhimäärus“ tunnistatakse kehtetuks.

(2) Tõrva valla noortevolikogu valimised viib läbi Tõrva linna noortevolikogu ametis olev koosseis vähemalt aasta jooksul käesoleva määruse jõustumisest. Tõrva valla noortevolikogu uue koosseisu ametisse asumiseni töötab Tõrva linna noortevolikogu käesoleva põhimääruse alusel.

(3) Määrus jõustub kolmandal päeval pärast Riigi Teatajas avaldamist.

Enn Mihailov

vallavolikogu esimees

SELETUSKIRI

Tõrva Vallavolikogu määruse eelnõule „Tõrva valla noortevolikogu põhimäärus“

Noorsootöö seaduse § 9 sätestab noortevolikogu regulatsiooni:

**§ 9.****Noortevolikogu**

 (1) Valla- või linnavolikogu juurde võib moodustada noortevolikogu. Noortevolikogu eesmärgiks on arutada valla või linna pädevusse kuuluvaid noori puudutavaid küsimusi ning teha nende kohta ettepanekuid valla- või linnavolikogule ja valla- või linnavalitsusele, lähtudes noorte vajadustest ja huvidest.

 (2) Noortevolikogu valitakse valla või linna noorte poolt demokraatlikul teel valla- või linnavolikogu kehtestatud korras.

 (3) Noortevolikogu tegutsemise alused kehtestab valla- või linnavolikogu.

 (4) Vald või linn toetavad oma haldusterritooriumi noortevolikogu jätkusuutlikku tegutsemist valla- või linnavolikogu kehtestatud korras.

 (5) Valla- või linnavolikogu edastab noortevolikogule selle taotlusel oma istungite päevakordade projektid ning noori puudutavate õigusaktide eelnõud enne valla- või linnavolikogu istungite toimumist.

Tõrva linnas alustas 19.oktoobril 2010 tegevust Tõrva linna noortevolikogu, mis on aktiivselt tegutsenud tänaseni.

Määrusega sätestatakse Tõrva valla noortevolikogu valimise ja toetamise kord ning tegevuse alused.

Seletuskirja koostas: Signe Kiin